b'\n_START_ARTICLE_\nDarkly Dreaming Dexter\n_START_SECTION_\nSiu\xc5\xbeeto santrauka\n_START_PARAGRAPH_\nPagrindinis romano veik\xc4\x97jas Deksteris Morganas\xc2\xa0\xe2\x80\x93 kriminalistikos ekspertas, dirbantis Majamio metropoliteno policijos departamente. Laisvu laiku Deksteris\xc2\xa0\xe2\x80\x93 serijinis \xc5\xbeudikas, atimantis gyvybes \xc5\xbemog\xc5\xbeud\xc5\xbeiams, i\xc5\xa1vengusiems teisingumo. Visos jo \xc5\xbemog\xc5\xbeudyst\xc4\x97s nurodomos vidinio balso, vadinamo \xe2\x80\x9eTamsiuoju keleiviu\xe2\x80\x9c (Dark Passenger), pastoviai raginan\xc4\x8dio Dekster\xc4\xaf k\xc4\x85 nors nu\xc5\xbeudyti. \xc5\xa0iam tai padarius, balsas kur\xc4\xaf laik\xc4\x85 patenkintas, ta\xc4\x8diau visada sugr\xc4\xaf\xc5\xbeta._NEWLINE_Prisiminimai atskleid\xc5\xbeia, kad jo glob\xc4\x97jas, policijos detektyvas Haris Morganas, anksti suprato, jog Deksteris\xc2\xa0\xe2\x80\x93 smurtingas sociopatas su \xc4\xafgimtu poreikiu \xc5\xbeudyti, ir i\xc5\xa1mok\xc4\x97 j\xc4\xaf \xc5\xbeudyti tik pab\xc4\x97gusius nuo teisingumo \xc5\xbemones, kaip b\xc5\xabd\xc4\x85 nukreipti jo mirtin\xc4\x85 potrauk\xc4\xaf \xc4\xaf \xe2\x80\x9eteigiam\xc4\x85\xe2\x80\x9c pus\xc4\x99. Haris taip pat i\xc5\xa1mok\xc4\x97 berniuk\xc4\x85 b\xc5\xabti atsargiu, kruop\xc5\xa1\xc4\x8diu \xc5\xbeudiku, nepalikti joki\xc5\xb3 p\xc4\x97dsak\xc5\xb3, ir prie\xc5\xa1 nu\xc5\xbeudant b\xc5\xabti visi\xc5\xa1kai tikru, jog jo aukos kaltos. Deksteris \xc5\xa1ias taisykles vadina \xe2\x80\x9eHario kodu\xe2\x80\x9c (The Code of Harry)._NEWLINE_Eil\xc4\x99 met\xc5\xb3 Deksteris gan gerai tvarko savo dvigub\xc4\x85 gyvenim\xc4\x85, bet jo idil\xc4\x97 nutraukiama \xc4\xafsitraukus \xc4\xaf \xc5\xbemog\xc5\xbeudyst\xc4\x97s, kurioje serijinis \xc5\xbeudikas med\xc5\xbeioja Majamio prostitutes, tyrim\xc4\x85. \xc5\xbdmog\xc5\xbeud\xc5\xbeiui siaut\xc4\x97jant po miest\xc4\x85, jis pradeda siuntin\xc4\x97ti \xc5\xbeinutes Deksteriui, kuriam \xc5\xa1i siaubing\xc5\xb3 nusikaltim\xc5\xb3 serija atrodo itin patraukli ir \xc5\xbeavinga. Tuo tarpu jo sesuo Debora mato \xc5\xa1i\xc4\x85 \xc5\xbemog\xc5\xbeudys\xc4\x8di\xc5\xb3 serij\xc4\x85 kaip jos biliet\xc4\x85 \xc4\xaf \xc5\xbemog\xc5\xbeudys\xc4\x8di\xc5\xb3 skyri\xc5\xb3. Deksteris bla\xc5\xa1kosi tarp pagalbos siekiant pagauti \xc5\xbeudik\xc4\x85 ir tro\xc5\xa1kimo nieko neveikti ir g\xc4\x97r\xc4\x97tis tokio artisti\xc5\xa1ko ir \xc4\xafgudusio \xc5\xbeudiko darbu.\n_START_SECTION_\nPasakojimo stilius\n_START_PARAGRAPH_\n\xe2\x80\x9eDarkly Dreaming Dexter\xe2\x80\x9c istorij\xc4\x85 pirmuoju asmeniu pasakoja serijinis \xc5\xbeudikas._NEWLINE_Deksteris tvirtina neturintis \xc5\xbemogi\xc5\xa1k\xc5\xb3j\xc5\xb3 emocij\xc5\xb3, ta\xc4\x8diau turi jausmus \xc5\xbemon\xc4\x97ms jo gyvenime: netikrai seseriai Deborai, draugei Ritai (su kuria jis susitikin\xc4\x97ja, kaip manoma, tik tam, kad atrodyt\xc5\xb3 gyvenantis normal\xc5\xb3 socialin\xc4\xaf gyvenim\xc4\x85) bei Ritos vaikams\xc2\xa0\xe2\x80\x93 Astor ir Kod\xc5\xbeiui. Auk\xc5\xa1\xc4\x8diausiame romano ta\xc5\xa1ke jis prisipa\xc5\xbe\xc4\xafsta sau, jog \xe2\x80\x9em\xc4\x97gsta\xe2\x80\x9c juos. Tai daugiausia, k\xc4\x85 jis gali, siekdamas pajausti meil\xc4\x99._NEWLINE_Kaip pasakotojas, Deksteris turi juodo humoro jausm\xc4\x85, net istorijai pasisukus \xc5\xbeiauria linkme. Jis taip pat naudoja itin daug aliteracini\xc5\xb3 frazi\xc5\xb3, paprastai turin\xc4\x8di\xc5\xb3 tris pastebimus D garsus (pvz., Darkly Dreaming Dexter, The Dark DefenDer).\n_START_SECTION_\nApdovanojimai ir nominacijos\n_START_PARAGRAPH_\n\xe2\x80\x9eDarkly Dreaming Dexter\xe2\x80\x9c 2005-aisiais laim\xc4\x97jo Dilys Award apdovanojim\xc4\x85, \xc4\xafteikt\xc4\x85 Nepriklausomos detektyvini\xc5\xb3 knyg\xc5\xb3 pardav\xc4\x97j\xc5\xb3 asociacijos (Independent Mystery Booksellers Association).'